b'\n_START_ARTICLE_\nVakhsj\n_START_SECTION_\nGeografi\n_START_PARAGRAPH_\nFloden har sit udspring i den nordlige del af Pamirbjergene i Kirgisistan, og den l\xc3\xb8ber mod vest og ind i Tadsjikistan, hvor den l\xc3\xb8ber sammen med floden Pjandzj og danner floden Amu Darja p\xc3\xa5 gr\xc3\xa6nsen mellem Tadsjikistan og Afghanistan. Middelvandf\xc3\xb8ringen i Vakhsj er 536\xc2\xa0m\xc2\xb3/s. Floden, som f\xc3\xa5r det meste af sit vand fra smeltevand fra isbr\xc3\xa6er, har sin maksimale vandf\xc3\xb8ring i sommerm\xc3\xa5nederne juli og august. Floden l\xc3\xb8ber mellem h\xc3\xb8je bjerge som ofte begr\xc3\xa6nser flodl\xc3\xb8bet til trange passager i dyb e kl\xc3\xb8fter. De st\xc3\xb8rste bifloder er Muksu og Obihingou.\n_START_SECTION_\nD\xc3\xa6mninger\n_START_PARAGRAPH_\nVandkraftpotenialet i Vakhsj er blevet st\xc3\xa6rkt udnyttet af Sovjetunionen og efterf\xc3\xb8lgeren Tadsjikistan. Der er nu fem vandkraftv\xc3\xa6rker langs Vakhsj i Tadsjikistan, herunder verdens h\xc3\xb8jeste fuldf\xc3\xb8rte d\xc3\xa6mning, Nurek. De fem kraftv\xc3\xa6rker leverer 90\xc2\xa0% af landets elektricitet. Der er der ud over planlagt eller p\xc3\xa5g\xc3\xa5ende opbygning af yderligere fire d\xc3\xa6mninger langs floden, herunder Rogun-d\xc3\xa6mningen, som vil overg\xc3\xa5 Nurek som verdens h\xc3\xb8jeste n\xc3\xa5r den er f\xc3\xa6rdigbygget.\n_START_SECTION_\nBlokeringer\n_START_PARAGRAPH_\nVakhsj er udsat for blokering af jordskred for\xc3\xa5rsaget af jordsk\xc3\xa6lv i den seismisk aktive region. S\xc3\xa5danne jordskred repr\xc3\xa6senterer en betydelig trussel mod d\xc3\xa6mningerne og vandkraftv\xc3\xa6rkerne langs floden. Som f\xc3\xb8lge af et s\xc3\xa5dant jordskred i 2002 fik Tadsjikistan et lavrentel\xc3\xa5n fra Den asiatiske udviklingsbank for at reducere skadevirkningerne af skreddet.'